מספר פנימי: 2081257

הכנסת העשרים ושתיים

**יוזמים: חברי הכנסת** **מיקי חיימוביץ'**  
 **אלי אבידר**  
 **אבי ניסנקורן**  
 **יעל גרמן**  
 **חילי טרופר**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

פ/174/22

הצעת חוק צער בעלי חיים (הגנה על בעלי חיים) (תיקון – איסור משלוחים חיים לשחיטה),   
התש"ף–2019

|  |  |  |  |  |  |  |  |
| --- | --- | --- | --- | --- | --- | --- | --- |
| תיקון סעיף 1 | 1. | בחוק צער בעלי חיים (הגנה על בעלי חיים), התשנ"ד–1994[[1]](#footnote-2) (להלן – החוק העיקרי), בסעיף 1, אחרי ההגדרה "בעל חיים" יבוא: | | | | | |
|  |  | ""בעל-חיים לשחיטה" – בעל-חיים המיועד להישחט לשם ייצור בשר, בין בסמוך לאחר הבאתו לישראל ובין לאחר תקופה של גידול בישראל;". | | | | | |
| הוספת סעיף 2ג | 2. | אחרי סעיף 2ב לחוק העיקרי יבוא: | | | | | |
|  |  | "ייבוא בעלי-חיים לשחיטה | | | 2ג. | (א) לא ייבא אדם לישראל בעל חיים לשחיטה. | |
|  |  |  |  |  |  | (ב) על אף האמור בסעיף קטן (א), השר, באישור ועדת החינוך, התרבות והספורט של הכנסת יקבע, בתקופת הביניים, מכסה שנתית לייבוא בעלי-חיים לשחיטה (בסעיף זה – המכסה), ובלבד שהתקיימו כל אלו: | |
|  |  |  |  |  |  |  | (1) המכסה לשנת 2020 לא תעלה על 75% ממספר בעלי החיים לשחיטה שיובאו לישראל בשנת 2018; |
|  |  |  |  |  |  |  | (2) המכסה לכל שנה ושנה, החל מהמכסה לשנת 2021, תהיה קטנה ב-25% לפחות מהמכסה שבשנה שקדמה לה; |
|  |  |  |  |  |  |  | (3) השר הודיע על מועד ממנו לא יותר ייבוא בעלי חיים לשחיטה; המועד כאמור יהיה לכל המאוחר בתוך שלוש שנים מיום פרסומו של חוק זה (בסעיף זה – תקופת הביניים). |
|  |  |  |  |  |  | (ג) השר יקבע כללים לחלוקת המכסה בין יבואנים על בסיס שוויוני. | |
|  |  |  |  |  |  | (ד) לא ייבא אדם לישראל בעל חיים לשחיטה אלא במסגרת חלקו במכסה. | |
|  |  |  |  |  |  | (ה) לא יינתן היתר, לפי כל דין, לייבוא של בעל חיים לשחיטה לישראל, אלא במסגרת המכסה שנקבעה ולפי חלקו של כל יבואן במכסה." | |
| תיקון סעיף 17 | 3. | בסעיף 17(ב) לחוק העיקרי, אחרי "סעיפים 2א, 2א1, 2ב(א)" יבוא "2ג(א) או (ד)". | | | | | |

דברי הסבר

מטרת הצעת החוק היא להפסיק את הסבל החמור והמיותר שנגרם למאות אלפי בעלי-חיים שמיובאים לישראל במסעות קשים ואכזריים – רק על מנת להישחט בסוף הדרך.

בסוף שנות התשעים החלה תופעה אכזרית של ייבוא עגלים וטלאים חיים לישראל, אך ורק לשם שחיטתם כאן. בעלי-החיים מיובאים מאוסטרליה וממזרח אירופה, במסעות ימיים ממושכים שעשויים להימשך שבועות. במהלך המסע בעלי-החיים מוחזקים בצפיפות קשה, מתבוססים בצואתם ובצואת חבריהם, וסובלים מעומסי חום, מטלטלות הדרך ומפגיעות קשות נוספות. רבים מהם חולים ורבים אינם שורדים.

מומחים וגופים מקצועיים בארץ ובעולם שותפים כולם לעמדה לפיה יש להימנע ככל הניתן מהובלת בעלי-חיים חיים, לקצר את משכי ההובלה ככל הניתן ולהמיר משלוחים חיים בסחר בבשר. זאת משום שהובלת בעלי-חיים כרוכה בהכרח במצוקה קשה.

ישראל מייבאת כיום בשר טרי משורה ארוכה של מדינות באירופה ובדרום אמריקה. בשר זה נמכר בישראל במחירים נמוכים יותר ממחירי הבשר שהופק מבעלי חיים שיובאו לישראל בעודם חיים ונשחטו כאן. הסיבה למחיר הנמוך היא יתרונות שוק של בתי מטבחיים בחו"ל מצד אחד, וריכוזיות של מקטע השחיטה בישראל מצד שני.

היקף הייבוא של בשר טרי לישראל צפוי לגדול בשנים הקרובות בעקבות שינוי במשטר המכס, באופן שהחל משנת 2020 תעמוד המכסה הכללית לייבוא בשר בקר טרי על 17.5 אלף טון, אליה מתווספות מכסות פטורות ממכס במסגרת הסכמים בילטרליים. נוסף על כך, ישנה אספקה של בשר טרי משחיטה מקומית. היקף הצריכה של בשר בקר טרי בישראל מוערך ב-20 אלף טון בשנה.

נוכח האמור, מוצע בהצעת החוק לצמצם את היקפי המשלוחים החיים באופן הדרגתי, במקביל להרחבה הצפויה של היקף הייבוא הפטור ממכס, באמצעות מכסות ייבוא הפוחתות משנה לשנה. לפי הצעת החוק, לשר להגנת הסביבה יש שיקול דעת בעניין התאמת קצב ההפחתה להתפתחויות בשוק. המהלך המדורג יותיר גם תקופת התארגנות והסתגלות לעוסקים במשלוחים החיים.

הצעות חוק זהות הונחו על שולחן הכנסת העשרים על ידי חברת הכנסת תמר זנדברג וקבוצת חברי הכנסת (פ/5378/20), על ידי חברת הכנסת נורית קורן (פ/5404/20), על ידי חברת הכנסת מרב מיכאלי (פ/5432/20), על ידי חבר הכנסת מכלוף מיקי זוהר וקבוצת חברי הכנסת (פ/5433/20), על ידי חברת הכנסת יעל גרמן (פ/5479/20), על ידי חבר הכנסת דב חנין (פ/5790/20), ועל ידי חברת הכנסת יעל כהן-פארן (פ/5840/20), ועל שולחן הכנסת העשרים ואחת על ידי חברת הכנסת תמר זנדברג וקבוצת חברי הכנסת (פ/389/21), על ידי חברת הכנסת שרן השכל (פ/392/21), על ידי חברת הכנסת מיקי חיימוביץ' (פ/393/21), על ידי חבר הכנסת מכלוף מיקי זוהר (פ/395/21) ועל ידי חברת הכנסת יעל גרמן (פ/398/21), ועל שולחן הכנסת העשרים ושתיים על ידי חברת הכנסת תמר זנדברג (פ/169/22) ועל ידי חברת הכנסת סתיו שפיר וקבוצת חברי הכנסת (פ/172/22).

---------------------------------

הוגשה ליו"ר הכנסת והסגנים

והונחה על שולחן הכנסת ביום

ו' בחשוון התש"ף – 4.11.19

1. ס"ח התשנ"ד, עמ' 56. [↑](#footnote-ref-2)